הפכים סולארים

הפכים סולארים (באנגלית: Solar Opposites) היא סדרת אנימציה קומית אמריקאית, שנוצרה על ידי ג'סטין רוילנד (מהיוצרים של ריק ומורטי) ומייק מקמהן עבור שירות הזרמת המדיה Hulu. במקור נוצרה הסדרה עבור רשת הטלוויזיה האמריקאית פוקס, אך הסדרה נגנזה, ואז נרכשה על ידי Hulu. העונה הראשונה שוחררה במלואה ב-8 במאי 2020.

לסדרה הוזמנו מראש שתי עונות, בנות שמונה פרקים כל אחת. עונתה השלישית, שכוללת 12 פרקים, עלתה לשידור ב-13 ביולי 2022. ביוני 2021, הסדרה חודשה לעונה רביעית המורכבת מ-12 פרקים אשר עלתה לשידור ב-14 באוגוסט, 2023. באוקטובר 2022, הסדרה חודשה לעונה חמישית.

תיאור כללי
"הפכים סולארים" מתמקדת במשפחה של חוצנים מעולם טוב יותר שנאלצת למצוא מפלט במרכז ארצות הברית. בני המשפחה אינם מצליחים להסכים אם מדובר בחוויה מלהיבה או נוראית.

שחקנים ודמויות

דמויות ראשיות
 ג'סטין רוילנד בתפקיד קורבו, מדען חייזרי בעל אינטליגנציה גבוהה. הוא שונא את כדור הארץ ורוצה לעזוב אותו מוקדם ככל האפשר.
 תומאס מידלדיטץ' בתפקיד טרי, שותפו התמים והאופטימי של קורבו. הוא נהנה מהשהות על כדור הארץ, והתרבות האנושית מרתקת אותו.
 שון גיאמברון בתפקיד יומיולק, השיבוט של קורבו, שהכריז על עצמו כעל מדען וצייד ראשים. הוא נוטה לכווץ אנשים שהוא לא מחבב ולהכניס אותם לטראריום שלו.
 מרי מק בתפקיד ג'סי, השיבוט של טרי. נחמדה לרוב, ומעוניינת להשתלב בחברה האנושית.

דמויות חוזרות
 סייגן מקמהן בתפקיד הפופה, חייזר תינוק שיתפתח בבוא היום לצורתו האמיתית ויבנה מחדש את כדור הארץ בדמותו של שלורפ, עולם הבית של המשפחה, בעזרת מידע שמאוחסן ב-DNA שלו.
 אלפרד מולינה בתפקיד הדוכס, השליט המושחת של חומת יומיולק, והוא משליט סדר על ידי שליטתו בקווי האספקה שמעבירה ג'סי לתושבי החומה. בסופו של דבר מודח בהפיכה שמבוצעת על ידי המחתרת שייסד טים.
 אנדי דאלי בתפקיד טים, אחד משבוייו של יומיולק, שכווץ מאחר שלבש חולצה אדומה. הוא שורד על ידי ליקוט ובהמשך הופך למנהיג מחתרת ההתנגדות לשלטון הדוכס. כשהמחתרת מצליחה לבסוף בהפיכה, הוא הופך לשליט החומה ומנהיג שלטון נאור ושוויוני, אך בפועל מסתיר מידע על גישה לעולם החיצוני ואף רוצח את שותפתו למאבק, שרי, עם תום ניסיון ההפיכה המוצלח, על מנת שלא תחלוק את הסוד עם יתר תושבי החומה.
 כריסטינה הנדריקס בתפקיד שרי, שפית ברשת המזון היפני האמריקאית בניהאנה, שכווצה והועברה לחומה על ידי יומיולק כי הגישה לו חסילונים שלא ביקש. היא הופכת לאחת מבעלות בריתו של טים במאבקו נגד הדוכס. לאחר הצלחת המאבק, טים רוצח אותה על מנת שלא תגלה להמונים בחומה שקיימת דרך החוצה.
אך בהמשך מתברר שחיה במשך שנה בדשא בחצר, לאחר מכן היא חוזרת לחומה כדי לגרום לטים לשלם על מה שעשה, כשהיא נושאת את בנו של טים איתה
 טיפאני האדיש בתפקיד עאישה, הבינה המלאכותית של החללית.
 ג'ייסון מאנטזוקס בתפקיד ואנבו, חייזר מעצבן מקו זמן אחר.
 קארי ואלגרן בתפקיד גב' פרנקי, מורה בתיכון ג'יימס ארל ג'ונס שמציגה באופן גלוי דעות גזעניות כלפי יומיולק וג'סי. מנהלת רומן נסתר עם מנהל בית הספר, קוק.
 רוב שראב בתפקיד המנהל קוק, מנהל בית הספר ג'יימס ארל ג'ונס בו לומדים יומיולק וג'סי. מנהל רומן נסתר עם הגב פרנקי.

פרקים

סקירה

עונה 1

הפקה

פיתוח
ב-28 באוגוסט 2018 הודיעה Hulu כי הזמינה שתי עונות, וסך הכל 16 פרקים. הסדרה נוצרה על ידי ג'סטין רוילנד, שיצר גם את הסדרה ריק ומורטי, ומייק מקמהן, אף הוא אחד הכותבים של ריק ומורטי. השניים אמורים היו לשמש גם כמפיקים בפועל של הסדרה. בין חברות ההפקה שאמורות היו להשתתף בפרויקט הייתה פוקס המאה ה-20.

ב-18 ביוני 2020 הודיעה הולו כי היא מעוניינת גם בעונה שלישית, שעתידה לכלול 12 פרקים ולעלות לשידור ב-13 ביולי 2022.

ליהוק
במקביל להודעה על הפקת הסדרה הודיעה הרשת כי ג'סטין רוילנד, תומאס מידלדיטץ', שון גיאמברון ומרי מק ידובבו את הדמויות הראשיות בסדרה.

שיווק
הטיזר טריילר לעונה הראשונה שוחרר ב-25 במרץ 2020. הטריילר הרשמי שוחרר ב-15 באפריל 2020.

פיטור ג'סטין רוילנד 
בינואר 2023, כחלק מהאשמות באלימות במשפחה, פוטר ג'סטין רוילנד מהסדרה שתמשיך לעונתה הרביעית והחמישית.

קבלה

ביקורות
לתוכנית אחוז אישור גבוה של 90% באתר Rotten Tomatoes, על בסיס ביקורות של 29 מבקרים, והממוצע הוא 7.58/10. הקונצנזוס באתר מציין שהסדרה "מקסימה, מצחיקה, וכנה באופן מפתיע. הפכים סולארים שוחה בגיחוך שבחיים בעודה מוצאת נקודת מבט רעננה להגיב דרכה על האנושות." באתר Metacritic קיבלה הסדרה ציון משוקלל של 71 מתוך 100,על בסיס ביקורות של 9 מבקרים. האתר ציין "ביקורות חיוביות לרוב".

נתוני צפייה
לפי Hulu הסדרה הייתה התוכן הנצפה ביותר בשירות מאז שהושק, בין ה-8 במאי ל-12 במאי 2020.

קישורים חיצוניים

הערות שוליים

סדרות הנפשה אמריקאיות
סדרות מדע בדיוני אמריקאיות
סדרות טלוויזיה אמריקאיות שעלו לשידור בשנות ה-2020
הולו: תוכן מקור